Επιστροφή της General Motors στο χρηματιστήριο
η προσπάθεια διάσωσης της αυτοκινητοβιομηχανίας ευδοκίμησε, δηλώνει ο Πρόεδρος Ομπάμα
Ο Πρόεδρος Ομπάμα δήλωσε ότι η αύξηση της τιμής της μετοχής της General Motors δείχνει ότι είχε δίκιο όταν αποφάσισε να διασώσει την εν λόγω αυτοκινητοβιομηχανία από πτώχευση. Το Αμερικανικό δημόσιο χορήγησε στην GM πακέτο βοήθειας 50 δισεκατομμυρίων δολαρίων, πριν πάνω από ένα χρόνο, για να την βοηθήσει να αποφύγει την πτώχευση. Ο κ. Ομπάμα σημείωσε ότι τότε η απόφαση αυτή είχε επικριθεί έντονα, αλλά οδήγησε στην διάσωση της βιομηχανίας αυτοκινήτων και πολλών εργασιακών θέσεων. Την Πέμπτη η General Motors επέστρεψε και πάλι στο χρηματιστήριο της Νέας Υόρκης με την μετοχή της να αυξάνεται αισθητά. Η GM χρησιμοποίησε την κρατική βοήθεια για να αναδιαρθρώσει την εταιρεία, περιορίζοντας τον αριθμό εργαζομένων, τους μισθούς τους και τελικά το χρέος της. Επίσης η General Motors κατήργησε ορισμένες ζημιογόνες μάρκες αυτοκινήτων και την Πέμπτη παρουσίασε το νέο της ηλεκτρικό αυτοκίνητο, το Volt, που μέχρι στιγμής έχει πάρει καλές κριτικές. Στο μεταξύ, η αμερικανική οικονομία φαίνεται να βελτιώνεται σύμφωνα με νέους δείκτες. Για δεύτερο κατά σειρά μήνα τον Οκτώβριο η οργάνωση επιχειρηματικών ερευνών Conference Board αναφέρει αύξηση του κύριου οικονομικού της δείκτη κατά 0, 5% . Το Conference Board επισημαίνει ότι η πρόσφατη δέσμευση της Κεντρικής Τράπεζας των ΗΠΑ να διοχετεύσει 600 δισεκατομμύρια δολάρια στην αμερικανική οικονομία μέσω της αγοράς χρεογράφων του δημοσίου αποτελεί θετική κίνηση. Άλλη μία ενθαρρυντική ένδειξη είναι η αύξηση των ωρών εργασίας όσων απασχολούνται στη βιομηχανία. Επίσης, το παράρτημα της Ομοσπονδιακής Τράπεζας των ΗΠΑ στη Φιλαδέλφεια αναφέρει ότι η βιομηχανική παραγωγή στην περιοχή αυξήθηκε σημαντικά τον Νοέμβριο, ενώ προηγουμένως παρέμενε στάσιμη.